गांधी आज भी और भविष्य में भी इतिहास, साहित्य और समाज में विश्लेषण का विषय बने हुए हैं और बने रहेंगे, क्योंकि गांधी अब एक पुस्तक हैं। गांधी यदि विचार और मानसिकता के रुप में होते, तो या तो हिंसाएं होती ही नहीं और यदि भूलवश हो भी जातीं तो नोआखली की तरह हथियार डाल दिए जाते उस दृढ़प्रतिज्ञ व्यक्तित्व के कदमों में, जो देश में साम्प्रदायिक शांति सचमुच चाहता था। परिहास करना अथवा मजाक बना देना जितना सरल होता है, उतना कठिन होता है उस स्तर की सोच तक पहुंचकर किसी गांधीनुमा चरित्र को समझ पाना। इसलिए परिहासों की संख्या असंख्य मिलती है, गांधी चरित्र एक ही होता है। भारत के लिए गांधी और गांधी चरित्र हमेशा प्रासंगिक बने रहेंगे, क्योंकि देश की साम्प्रदायिक असंवेदनाएं गांधी को हे राम बोलने के बाद भी निश्चिंतता से समाधिस्थ नहीं होने देतीं हैं।